廢居行
作者：徐照
朝代：宋

paragraphs: 北風蕭蕭胡馬鳴，邊人走盡空戶庭。
黄金埋藏禾米棄，路上逐日空饑行。
子西父南弗相守，仰面看日啼無聲。
生身不合屬中土，自昔無時無戰爭。
家桑椹熟生野蛾，兔跳席箕田成坡。
一路幾州皆荒廢，處處戰骨平草多。
傳報將軍殺胡虜，取得山河歸漢主。
殘生只願還本鄉，且免後裔有兵禍。